Avainsanat

Tiivistelmä



Avainsanat

1. Yhteisön tavaramerkki – Jäsenvaltioiden lainsäädännön lähentäminen – Tavaramerkit – Asetuksen N:o 40/94 ja direktiivin 89/104 tulkinta – Tavaramerkkiin perustuvat oikeudet – Oikeus kieltää tavaramerkillä varustettujen tavaroiden maahantuonti tai vienti – Maahantuonnin käsite – Tavaramerkillä varustettujen alkuperäisten tavaroiden tuonti yhteisöön ulkoista passitusmenettelyä tai tullivarastointimenettelyä käyttäen, kun tavaroita ei ole jo aiemmin laskettu liikkeelle yhteisössä kyseisen tavaramerkin haltijan toimesta tai hänen suostumuksellaan – Tavaramerkin haltijan kielto-oikeus ei kuulu soveltamisalaan – Tavaramerkin haltijan oikeus asettaa ulkoiseen passitusmenettelyyn tai tullivarastointimenettelyyn asettamisen edellytykseksi se, että on jo vahvistettu tavaroiden lopullinen määränpää kolmannessa maassa – Ei kuulu soveltamisalaan

(Neuvoston asetuksen N:o 40/94 9 artiklan 1 kohta ja 2 kohdan c alakohta; neuvoston direktiivin 89/104 5 artiklan 1 kohta ja 3 kohdan c alakohta)

2. Yhteisön tavaramerkki – Jäsenvaltioiden lainsäädännön lähentäminen – Tavaramerkit – Asetuksen N:o 40/94 ja direktiivin 89/104 tulkinta – Tavaramerkkiin perustuvat oikeudet – Oikeus kieltää tavaramerkillä varustettujen tavaroiden tarjoaminen ja liikkeelle laskeminen – Tarjoamisen ja liikkeelle laskemisen käsitteet – Edellytykset – Tavarat, jotka ovat tullioikeudelliselta asemaltaan muita kuin yhteisötavaroita ja jotka on asetettu ulkoiseen passitusmenettelyyn tai tullivarastointimenettelyyn

(Neuvoston asetuksen N:o 40/94 9 artiklan 2 kohdan b alakohta; neuvoston direktiivin 89/104 5 artiklan 3 kohdan b alakohta)

3. Yhteisön tavaramerkki – Jäsenvaltioiden lainsäädännön lähentäminen – Tavaramerkit – Asetuksen N:o 40/94 ja direktiivin 89/104 tulkinta – Tavaramerkkiin perustuvat oikeudet – Oikeus kieltää tavaramerkillä varustettujen tavaroiden maahantuonti, vienti, tarjoaminen tai liikkeelle laskeminen – Todistustaakka

(Neuvoston asetuksen N:o 40/94 9 artiklan 1 kohta ja 2 kohdan b ja c alakohta; neuvoston direktiivin 89/104 5 artiklan 1 kohta ja 3 kohdan b ja c alakohta)

Tiivistelmä

1. Ensimmäisen tavaramerkkidirektiivin 89/104 5 artiklan 1 kohtaa ja 3 kohdan c alakohtaa ja yhteisön tavaramerkistä annetun asetuksen N:o 40/94 9 artiklan 1 kohtaa ja 2 kohdan c alakohtaa on tulkittava siten, että tavaramerkin haltija ei voi kieltää pelkkää tavaramerkillä varustettujen alkuperäisten tavaroiden tuontia yhteisöön ulkoista passitusmenettelyä tai tullivarastointimenettelyä käyttäen, kun tavaroita ei ole jo aiemmin laskettu liikkeelle yhteisössä kyseisen tavaramerkin haltijan toimesta tai hänen suostumuksellaan. Tavaramerkin haltija ei voi asettaa kyseisten tavaroiden ulkoiseen passitusmenettelyyn tai tullivarastointimenettelyyn asettamisen edellytykseksi sitä, että tavaroiden saapuessa yhteisön alueelle on jo vahvistettu niiden lopullinen määränpää kolmannessa maassa esimerkiksi kauppasopimuksen nojalla.

Näissä säännöksissä tarkoitettu maahantuonti, jonka tavaramerkin haltija voi kieltää sillä perusteella, että se on näiden kummankin artiklan 1 kohdassa tarkoitettua tavaramerkin käyttämistä elinkeinotoiminnassa, edellyttää sitä, että tavarat tuodaan yhteisöön siinä tarkoituksessa, että ne lasketaan siellä liikkeelle. Kolmannesta maasta peräisin olevien tavaroiden liikkeelle laskeminen yhteisössä riippuu niiden luovuttamisesta vapaaseen vaihdantaan, joka on vain yksi niistä vaihtoehdoista, jotka ovat avoinna toimijalle, joka on tuonut tavarat yhteisön tullialueelle. Niin kauan kuin tätä vaihtoehtoa ei ole valittu ja niin kauan kuin noudatetaan sen tulliselvitysmuodon – muun kuin vapaaseen liikkeeseen luovuttamisen – ehtoja, johon tavarat on osoitettu, pelkästään se, että tavarat aineellisesti tuodaan yhteisön alueelle, ei ole edellä mainituissa säännöksissä tarkoitettua maahantuontia.

(ks. 34, 35, 43, 44 ja 50 kohta sekä tuomiolauselman 1 kohta)

2. Ensimmäisen tavaramerkkidirektiivin 89/104 5 artiklan 3 kohdan b alakohdassa ja yhteisön tavaramerkistä annetun asetuksen N:o 40/94 9 artiklan 2 kohdan b alakohdassa tarkoitetut käsitteet tavaroiden ”tarjoaminen” ja ”liikkeelle laskeminen” voivat kattaa sellaisten tavaramerkillä varustettujen alkuperäisten tuotteiden, jotka ovat tullioikeudelliselta asemaltaan muita kuin yhteisötavaroita, tarjoamisen ja vastaavasti myynnin, kun tarjoaminen tapahtuu ja/tai myynti toteutuu sinä aikana, kun tavarat on asetettu ulkoiseen passitusmenettelyyn tai tullivarastointimenettelyyn. Tavaramerkin haltija voi kieltää tällaisten tavaroiden tarjoamisen tai myynnin, jos se merkitsee välttämättä tavaramerkillä varustettujen tavaroiden liikkeelle laskemista yhteisössä.

(ks. 61 kohta ja tuomiolauselman 2 kohta)

3. Kun tavaramerkin haltija vetoaa hänellä ensimmäisen tavaramerkkidirektiivin 89/104 5 artiklan 1 kohdan ja yhteisön tavaramerkistä annetun asetuksen N:o 40/94 9 artiklan 1 kohdan nojalla olevan yksinoikeuden loukkaukseen, kun loukkaus on joko sitä, että sellaiset tavaramerkillä varustetut tuotteet, jotka ovat tullioikeudelliselta asemaltaan muita kuin yhteisötavaroita, on luovutettu vapaaseen liikkeeseen, tai sitä, että on kysymys sellaisesta tarjoamisesta tai myynnistä, joka merkitsee välttämättä niiden liikkeelle laskemista yhteisössä, tavaramerkin haltijan on esitettävä todisteet seikoista, joiden perusteella direktiivin 5 artiklan 3 kohdan b ja c alakohdassa ja asetuksen 9 artiklan 2 kohdan b ja c alakohdassa tarkoitettua kielto-oikeutta voidaan käyttää.

(ks. 70 ja 75 kohta sekä tuomiolauselman 3 kohta)